Informácia o priebehu a výsledkoch zasadnutia ministrov zahraničných vecí členských krajín SEI v dňoch   26. - 27. mája 2005 vo Vysokých Tatrách

V rámci svojho pôsobenia v Stredoeurópskej iniciatíve (SEI) Slovenská republika                  1. januára 2005 prebrala predsedníctvo tohto medzinárodného regionálneho fóra.

	Počas tohto predsedníctva v SEI sa pravidelné zasadnutie ministrov zahraničných vecí SEI uskutočnilo v dňoch 26. - 27. mája 2005 v Tatranskej Lomnici.

	Stretnutiu, na ktorom sa zúčastnili ministri zahraničných vecí alebo ich zástupcovia z členských štátov SEI – Albánska, Bieloruska, Bosny a Hercegoviny, Bulharska, Českej republiky, Chorvátska, Macedónska, Maďarska, Moldavska, Poľska, Rakúska, Rumunska, Slovenska, Slovinska, Srbska a Čiernej hory, Talianska a Ukrajiny  - predsedal minister zahraničných vecí SR Eduard Kukan. 

Ako hostia sa na stretnutí zúčastnili predstavitelia Čiernomorskej hospodárskej spolupráce (BSEC), Európskej hospodárskej komisie OSN (EHK OSN), Jadransko – jónskej iniciatívy (AII), Organizácie pre bezpečnosť a spoluprácu v Európe (OBSE),  Rady pre baltické štáty (CBSS), Výkonného a Projektového sekretariátu SEI. Na záver stretnutia účastníci prijali rozhodnutia  predložené Výborom národných koordinátorov a Záverečný dokument. 

	Účastníci stretnutia venovali veľkú pozornosť posúdeniu aktuálnej politickej situácie v  strednej a východnej Európe. Vymenili si názory na zahranično – politický vývoj s ohľadom na situáciu v regióne a skonštatovali, že Európa a región krajín SEI prechádza historickými zmenami. Potvrdili rastúci význam EÚ a NATO pre ďalší pozitívny politický a ekonomický rozvoj v oblasti a zároveň posúdili úroveň pripravenosti jednotlivých členských krajín SEI, mimo EÚ, na ich začleňovanie do euroatlantických štruktúr. 
 	
	Ministri konštatovali, že od minuloročného zasadnutia ministrov sa upevnila demokracia a európske hodnoty v tejto časti regiónu. Zhodli sa na mimoriadnej dôležitosti výsledkov rozširovania EÚ k 1. máju 2004 pre región v kontexte politickej stability a ekonomického vývoja. 

	Zdôraznili potrebu ďalšieho prekonávania deliacich čiar minulosti a upevňovanie princípov demokracie, právneho štátu a ľudských práv. Zároveň vyjadrili podporu tým členským krajinám SEI, ktoré už prejavili, v súlade s ich zahranično – a vnútropolitickými prioritami,  svoj záujem o členstvo v európskych štruktúrach. 

	Stabilizačný a asociačný proces (SAP) poznačili za dôležitý nástroj podporujúci eurointegračné ambície krajín Západného Balkánu. Uvítali podpis prístupových zmlúv EÚ s Bulharskom a Rumunskom, ktorý označili za dobrý signál pre krajiny juhovýchodnej Európy. Vyjadrili presvedčenie, že  dôjde ku skorému začatiu prístupových rokovaní s Chorvátskom a ocenili výsledok integračného úsilia dosiahnutý Albánskom, Bosnou a Hercegovinou,  Srbskom a Čiernou Horou. 

	Ministri sa prihlásili aj k Európskej susedskej politike, uvítali demokratické zmeny na Ukrajine ako aj jej rozhodnutie o smerovaní do euroatlantických štruktúr. 

	Ministri zdôraznili záujem členských krajín SEI o boj proti terorizmu, organizovanému zločinu, korupcii, nezákonnému obchodovaniu s ľuďmi, ilegálnej migrácii, pašovaniu drog a zbraní.

	Ministri sa zhodli v názore, že SEI bude zohrávať významnú úlohu v oblasti podpory cezhraničnej a regionálnej spolupráce, pri posiľňovaní spolupráce medzi vládnymi a mimovládnymi organizáciami a zároveň bude naďalej fórom pre transfer skúseností a poznatkov. Hlavnou prioritou SEI je podpora nečlenských krajín EÚ v ich integračnom úsilí. K tomuto účelu bol pred rokom spustený aj program výmeny poznatkov (Know-how Exchange Programme, tzv. KEP), ktorý má finančne podporovať práve prenos skúseností a poznatkov nových členských krajín EÚ z regiónu SEI ostatným krajinám tohto zoskupenia. 

	Uvítali značný nárast aktivít SEI financovaných z prostriedkov Kooperačného fondu SEI, ktorý bol vytvorený z členských príspevkov jednotlivých krajín a dobrovoľného príspevku Talianska.

	Ministri odporučili, aby SEI venovala väčšiu pozornosť obmedzeniu existujúcich bariér, liberalizácii a harmonizácii obchodnej politiky, priamym zahraničným investíciám, doprave, malému a strednému podnikaniu. 

	Ministri uvítali uskutočnenie Medzinárodnej konferencie o Západnom Balkáne organizovanej  pod záštitou slovenského predsedníctva v dňoch 20. – 21. mája 2005 v Bratislave.

	Ministri schválili zvýšenie ročných príspevkov do Kooperačného fondu SEI jednotlivých členských krajín o 10%, počnúc rokom 2006. Ďalej schválili rozhodnutie o udelení Čestnej medaily SEI (CEI Medal of Honour) Jozefovi Wiejaczovi za excelentnú prácu  vo funkcii národného koordinátora Poľska v období 1991 do 1995 a poradcu počas poľského predsedníctva v SEI v roku 2003

	 Ministri schválili rozhodnutie o posilnení spolupráce SEI s Európskou úniou (EÚ).  Konštatovali, že rozšírenie počtu členov EÚ v SEI zásadným spôsobom začína vplývať na efektivitu práce SEI, čo môže postupne viesť k väčšej angažovanosti SEI pri realizácii niektorých programov EÚ, najmä v oblasti regionálnej a cezhraničnej spolupráce.  

Ministri ocenili podchytenie týchto nových momentov v činnosti SEI slovenským predsedníctvom. SR iniciovala stretnutie s komisárkou EK B. Ferrero – Waldner, ktorého výsledkom bolo politické rozhodnutie o vytvorení a inštitucionalizácii konkrétnej spolupráce Európskej komisie a SEI: 

-	vytvorenie 2 kontaktných skupín v Európskej komisii pre krajiny východnej Európy (Bielorusko, Moldavsko a Ukrajina) ako aj pre krajiny Západného Balkánu,

-	vytvorenie zmiešanej komisie SEI a EK, ktorá by sa mala stretávať minimálne jedenkrát ročne k posúdeniu výsledkov práce kontaktných skupín a prerokovaniu možností skvalitnenia prípadného rozšírenia pôsobnosti práce týchto skupín, 

-	udelenie štatútu pozorovateľa EK v SEI.

Očakávané potvrdenie tohto politického rozhodnutia komisárky právnym servisom EK, zrejme zásadným spôsobom napomôže realizáciu uvedených cieľov. 

 Táto skutočnosť by znamenala zásadný, pozitívny zlom už v niekoľkoročnom snažení SEI o nadviazanie a inštitucionalizáciu vzťahov a spolupráce s EK. 

Záver:

	Stretnutie ministrov zahraničných vecí členských krajín SEI potvrdilo hodnotenia situácie v regióne, či v jednotlivých jeho krajinách v súlade s prijatými zahranično - politickými pozíciami SR.
 
	Vedúci delegácií členských krajín SEI jednomyseľne odsúhlasili text Záverečného dokumentu ako aj jednotlivé rozhodnutia stretnutia ministrov zahraničných vecí členských krajín SEI. Zároveň plne podporili iniciatívy a postupy slovenského predsedníctva v oblasti nadväzovania a inštitucionalizácie vzťahov a spolupráce SEI s EK ako aj pri príprave a organizácii stretnutia ministrov zahraničných vecí členských krajín SEI v Tatranskej Lomnici.